Signe Ratso

Signe Ratso (sündinud 24. augustil 1960) on Eesti ja Euroopa Liidu ametnik, alates 2018. aastast Euroopa Komisjoni teaduse ja innovatsiooni peadirektoraadi (DG RTD) asepeadirektor.Signe Ratso CV. Euroopa Komisjoni veebisait.

Ta on lõpetanud 1983. aastal Tartu Riikliku Ülikooli inglise filoloogia erialal (cum laude) ja 1993. aastal majanduse ja rahvusvahelise kaubanduse erialal (cum laude).

Aastatel 1994–2005 töötas Signe Ratso Majandus- ja Kommunikatsiooniministeeriumi asekantslerina eurointegratsiooni, Euroopa Liidu ja rahvusvahelise koostöö valdkonnas.

Aastatel 2006–2018 töötas ta Euroopa Komisjoni kaubanduse peadirektoraadis (DG TRADE), kus tegeles multilateraalse kaubanduse ja kahepoolseid vabakaubanduslepinguid puudutava üldise kaubandusstrateegiaga, kaubandusanalüüsi ja erinevaid tööstussektoreid puudutavate kaubandusküsimustega. Aastatel 2007–2010 olid tema vastutusvaldkonnas Maailma kaubandusorganisatsioon (WTO), OECD, juriidilised kaubandusküsimused, sealhulgas WTO kaubandusvaidlused ning põllumajandus- ja kalanduskaubandusega seotud küsimused. 2011. aastal vastutas ta turujuurdepääsu ja tööstuse valdkonna eest. Aastatel 2012–2018 töötas ta Euroopa Komisjoni kaubanduse peadirektoraadis kaubandusstrateegia ja turulepääsu valdkonna direktorina.

Alates 2018. aasta märtsist on ta Euroopa Komisjoni teaduse ja innovatsiooni peadirektoraadi (DG RTD) asepeadirektor, seejuures oli ta 2022. septembrist kuni 2023. aasta veebruarini ka peadirektori kohusetäitja.Signe Ratsost sai ajutiselt teine eestlane EL-i ametnike kõrgeimal astmel. ERR, 6. veebruar 2023.

Tunnustus
1995 ettevõtluse sõber
2004 Valgetähe IV klassi teenetemärk
2005 aasta naineSigne Ratso pälvis tänavuse aasta naise tiitli. Eesti Päevaleht, 11. november 2005.
2012 Eesti Kaubandus-Tööstuskoja II klassi aumärk

Viited

Kategooria:Eesti ametnikud
Kategooria:Tartu Ülikooli filoloogiateaduskonna vilistlased
Kategooria:Tartu Ülikooli majandusteaduskonna vilistlased
Kategooria:Valgetähe IV klassi teenetemärgi kavalerid
Kategooria:Sündinud 1960